# Fusjonsarbeidet går inn i en ny fase

**25.august ble ny instituttstruktur vedtatt av universitetsstyret. Det betyr at nye NTNU får 56 institutter (lenke til sak), og Fakultet for ingeniørvitenskap får 8 institutter. For å sikre best mulig koordinering og gjennomføring for de instituttene på IVT-fakultetet og fra HiST som fusjonerer, er det nå utpekt kjerneteam som skal lede arbeidet. Kjerneteamene skal sørge for at fusjonsarbeidet gjennomføres parallelt med at driftsoppgavene ivaretas.**

Kjerneteamene består av alle instituttlederne og kontorsjefene fra de opprinnelige instituttene. Disse personene vil sammen blant annet ha ansvar for å utarbeide bemanningsplaner, gjennomføre innplassering og beslutte lokalisering av administrativt ansatte. I tillegg skal de gjennomføre driftsoppgaver for 2017 som budsjett, handlingsplan, strategisk personalplan og søknadsprioritering. Til å lede teamet er det utpekt en overgangsleder for hvert fusjonerende institutt, som vil fungere i denne stillingen frem til 1. januar 2017.

Kjerneteamet for fusjonen avinstitutt for vann- og miljøteknikk, institutt for bygg, anlegg og transport og institutt for bygg og miljø (HiST) består av Geir Walsø, Rolf Edvard Petersen, Ingjerd Strand, Kjerstina Røhme, Elin Cecilie Balstad og Carl Thodesen. Carl Thodesen er utpekt til overgangsleder.

Mai Britt Mørk, Egil Tjåland, Marzena Ewa Grindal og Sylvi Vefsnmo har sammen ansvaret for sammenslåingen av institutt for petroleumsteknologi og anvendt geofysikk og institutt for geologi og bergteknikk. Egil Tjåland er utpekt som overgangsleder.

Jørn Vatn, Frank Amli, Torgeir Welo, Eli Meistad, Hege Ertzaas Fossland og Oddrun Husbyleder arbeidet med å fusjonere institutt for produktutvikling og materialer, institutt for produksjons- og kvalitetsteknikk og institutt for maskinteknikk og logistikk (HiST). Torgeir Welo er utpekt som overgangsleder for dette arbeidet.

Kjerneteamene starter sitt arbeid umiddelbart, og arbeidet vil fortsette gjennom hele høsten. Målet er at det nye IV-fakultetet 1. januar 2017 har en mest mulig velfungerende organisasjon og medarbeidere som er godt rustet til å ta fatt på alle de viktige oppgavene som kommer.